ОБРАЗЛОЖЕЊЕ

1. УСТАВНИ ОСНОВ ЗА ПОТВРЂИВАЊЕ СПОРАЗУМА

Уставни основ за потврђивање Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који прелази преко државне границе, је члан 99. став 1. тачка 4) Устава Републике Србије („Службени гласник РСˮ, број 98/06) којим је утврђено да Народна скупштина потврђује међународне уговоре када је законом предвиђена обавеза њиховог потврђивања.

1. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА

Енергетска политика Републике Србије утзврђена је Стратегијом развоја енергетике Републике Србије до 2025. године са пројекцијама до 2030. године („Службени гласник РС”, број 101/15) (у даљем тексту Стратегија развоја енергетике).

Стратегијом развоја енергетике поред осталог утврђени су и стратешки циљеви Републике Србијеу области природног гаса, и то: обезбеђење сигурног снабдевања домаћег тржишта природним гасом, успостављање домаћег и регионалног тржишта природног гаса и диверсификација извора и праваца снабдевања природним гасом.

Пројекција потрошње природног гаса има дугорочни тренд раста, са очекиваном потрошњом од око 4000 милиона m³ до 2030. године. Гасоводни систем Републикe Србијe има само две тачке повезивања са системима других земаља, улазну тачку на граници са Мађарском и излазну тачку на граници са Босном и Херцеговином, што читав систем чини осетљивим.

Изградњом Магистралног гасовода граница Бугарске – граница Мађарске обезбедио би се нови правац снабдевања природног гаса, као и интерконекције са Бугарском и Мађарском.

Реализација овог пројекта допринеће остваривању стратешких циљева Републике Србије у области природног гаса и значајно утицати на сигурност снабдевања и увећање енергетске безбедности. Такође, омогућиће се значајније коришћење природног гаса, као и његова употреба за комбиновану производњу топлотне и електричне енергије и употребу у сектору саобраћаја (компримовани природни гас).

Споразумом између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који прелази преко државне границе српска и мађарска страна сагласиле су се о предузимању мера за подршку реализацији пројекта, координатним тачкама завршетка гасовода на обе стране, као и правном положај лица која обављају послове који произилазе из имплементације овог споразума.

Имајући у виду да ће се изградњом наведеног гасовода обезбедити сигурно снабдевање тржишта Републике Србије и региона природним гасом, као и диверсификација праваца снабдевања природним гасом, сачињен је Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који прелази преко државне границе.

Сходно наведеном:

Чланом 1. Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који прелази преко државне границе (у даљем тексту – Споразум) дефинишу се термини који се користе за потребе овог споразума.

Члан 2. Споразума дефинише Надлежне органе и Привредна друштва задужена за спровођење овог споразума.

Чланом 3. дефинисан је предмет Споразума и координате тачке спајања гасовода за транспорт природног гаса који ће бити изграђен у оквиру пројекта Српско-мађарског интерконектора од стране Гастранс д.о.о. Нови Сад на српској страни и FGZ ltd на мађарској страни.

Чланом 4. дефинисан је Правни положај лица која обављају послове који произилазе из имплементације Споразума.

Члан 5. дефинише услове за обављање послова који проистичу из имплементације Споразума и обавезе према органима надлежним за послове граничне контроле.

Члан 6. дефинише интерне прописе и сигурност.

Члан 7. дефинише интерне решавање спорова.

Чланом 8. дефинисано је да се активности које се односе на гасоводе за транспорт природног гаса из члана 1(2)-6 овог споразума спроводе кроз сарадњу између Привредних друштава из члана 3. став 1. овог споразума за шта она преузимају искључиву одговорност, као и да ће стране предузети мере да омогуће активности Привредних друштава из става 1. овог члана у складу са националним законодавством.

Чланом 9. дефинисано је да ће Стране узајамно обавештавати једна другу о датуму почетка сваке активности која произлази из примене овог споразума.

Чланом 10. дефинисано је да се овај споразум потписује на неодређено време и његово ступање на снагу.

Закључком Владе 05 Број: 018-5781/2019-3 од 13. јуна 2019. године Влада је усвојила текст Споразума и овластила Александра Антића, министра рударства и енергетике да у име Владе потпише овај споразум.

Имајући у виду да је Споразум потписан у Будимпешти 14. јуна 2019. године, потребно је да исти буде потврђен сагласно одредбама Закона о закључивању и извршавању међународних уговора („Службени гласник РСˮ, број 32/13 ).

1. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ СПОРАЗУМА

Извршавањем Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који прелази преко државне границе не стварају се финансијске обавезе за Републику Србију.

1. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА

С обзиром на то да се извршавањем Споразума између Владе Републике Србије и Владе Мађарске о сарадњи на изградњи, управљању, одржавању, реконструкцији и санацији гасовода за транспорт природног гаса који прелази преко државне границе не стварају финансијске обавезе за Републику Србију то за његово извршавање није потребно обезбедити средства у буџету Републике Србије.